b'\n_START_ARTICLE_\nKislina\n_START_PARAGRAPH_\nKislina (iz latinskega acidus/ac\xc4\x93re \xe2\x80\x93 kisel) je kemijska spojina, katere vodne raztopine so kislega okusa, porde\xc4\x8dijo moder lakmusov papir in z bazami in nekaterimi kovinami tvorijo soli. Vodne raztopine kislin imajo pH manj\xc5\xa1i od 7. Ni\xc5\xbeji pH pomeni ve\xc4\x8djo kislost, se pravi ve\xc4\x8djo koncentracijo pozitivnih oksonijevih H\xe2\x82\x83O\xe2\x81\xba ionov v raztopini. Za kemikalije in snovi, ki imajo lastnosti kislin, pravimo, da so kisle. _NEWLINE_Za kisline obstajajo tri definicije: Arrheniusova, Br\xc3\xb8nsted-Lowryjeva in Lewisova. Arrheniusova teorija definira kisline kot snovi, ki pri raztapljanju v vodi pove\xc4\x8dajo koncentracijo vodikovih ionov (H\xe2\x81\xba) ali natan\xc4\x8dneje oksonijevih ionov (H\xe2\x82\x83O\xe2\x81\xba).  Br\xc3\xb8nsted-Lowryjeva definicija ja raz\xc5\xa1iritev prve definicije in pravi, da so kisline snovi, ki lahko donirajo protone (H\xe2\x81\xba).  Med tak\xc5\xa1ne zato spadajo tudi alkoholi in amini, ki vsebujejo O-H oziroma N-H skupine. Lewisove kisline so spojine, ki lahko sprejmejo elektronski par, da bi z njim tvorili kovalentno vez. Med Lewisove kisline spadajo tudi vsi kovinski kationi in molekule s pomanjkanjem elektronov, na primer borov trifluorid in aluminijev triklorid._NEWLINE_Med bolj znane anorganske kisline spadata klorovodikova kislina, ki tvori \xc5\xbeelod\xc4\x8dno kislino in  aktivira prebavne encime, in \xc5\xbeveplova kislina, ki je elektrolit v avtomobilskih svin\xc4\x8devih akumulatorjih. Med znane organske kisline spadajo citronska, jabol\xc4\x8dna, vinska in oksalna kislina, ki se nahajajo v sadju in zelenjavi, in se\xc4\x8dna kislina. Vse omenjene kisline so lahko tudi \xc4\x8diste spojine v trdnemi, teko\xc4\x8dem ali plinastem agregatnem stanju. Mo\xc4\x8dne kisline in nekatere \xc5\xa1ibke kisline so korozivne. Izjema so na primer karborani in borova kislina.\n_START_SECTION_\nMo\xc4\x8d kisline\n_START_PARAGRAPH_\nMo\xc4\x8d kisline pomeni njeno sposobnost ali tendenco, da izgubi proton. Mo\xc4\x8dne kisline v vodi popolnoma disociirajo, se pravi da iz enega mola mo\xc4\x8dne kisline HA po raztapljanju v vodi nastane en mol ionov H\xe2\x81\xba, en mol konjugirane baze A\xe2\x81\xbb in ni\xc4\x8d protonirane kisline HA. Njihov pK\xe2\x82\x90 je manj\xc5\xa1i od \xe2\x88\x921,74. Med mo\xc4\x8dne kisline spadajo klorovodikova kislina (HCl), jodovodikova kislina (HI), bromovodikova kislina (HBr), perklorova kislina (HClO\xe2\x82\x84), du\xc5\xa1ikova kislina (HNO\xe2\x82\x83) in \xc5\xbeveplova kislina (H\xe2\x82\x82SO\xe2\x82\x84). Vse na\xc5\xa1tete kisline v vodi 100\xc2\xa0% disociirajo. _NEWLINE_\xc5\xa0ibke kisline disociirajo samo delno, tako da sta v ravnote\xc5\xbeju prisotni tako kislina kot konjugirana baza. Mednje spadajo na primer  mravljin\xc4\x8dna kislina (HCOOH), ocetna kislina (CH\xe2\x82\x83COOH), cianovodikova kislina (HCN) in \xc5\xbeveplovodikova kislina (H\xe2\x82\x82S)._NEWLINE_Mo\xc4\x8dne kisline imajo ve\xc4\x8dje K\xe2\x82\x90 in bolj negativne pK\xe2\x82\x90 kot \xc5\xa1ibke kisline._NEWLINE_Na to, kako lahko kislina izgubi svoj proton H\xe2\x81\xba, vplivata predvsem dva klju\xc4\x8dna dejavnika: polarnost vezi H-A in velikost atoma A, ki dolo\xc4\x8da trdnost vezi H-A. Mo\xc4\x8d kisline se pogosto obravnava tudi v smislu stabilnosti konjugirane baze._NEWLINE_Sulfonske kisline so organske oksikisline, ki spadajo k mo\xc4\x8dnim kislinam. Tak\xc5\xa1na je na primer p-toluensulfonska kislina (tosilna kislina CH\xe2\x82\x83-C\xe2\x82\x86H\xe2\x82\x84-SO\xe2\x82\x83H). Sulfoonske kisline so v nasprotju z \xc5\xbeveplovo kislino lahko trdne. _NEWLINE_Superkisline so kisline, ki so mo\xc4\x8dnej\xc5\xa1e od 100\xc2\xa0%  \xc5\xbeveplove kisline. Tak\xc5\xa1ne so na primer fluoroantiomonova kislina (H\xe2\x82\x82FSbF\xe2\x82\x86), magi\xc4\x8dna kislina (FSO\xe2\x82\x83H-SbF\xe2\x82\x85) in perklorova kislina (HClO\xe2\x82\x84). Superkisline lahko trajno protonirajo vodo in dajo kristalini\xc4\x8dne ionske hidronijeve soli. Poleg tega lahko kvantitativno stabilizirajo karbokatione._NEWLINE_Medtem ko se s K\xe2\x82\x90 meri jakost kislih spojin, se jakost vodnih raztopin kislin meri s pH, ki je merilo za koncentracijo oksonijevih ionov v raztopini.\n_START_SECTION_\nRavnote\xc5\xbeje med \xc5\xa1ibko kislino in \xc5\xa1ibko bazo\n_START_PARAGRAPH_\nDa bi protonirana kislina lahko izgubila proton,  mora biti pH sistema vi\xc5\xa1ji od pK\xe2\x82\x90 kisline. Zmanj\xc5\xa1ala koncentracija H\xe2\x81\xba v tak\xc5\xa1ni bazi\xc4\x8dni raztopini pomakne ravnote\xc5\xbeje proti konjugirani bazi (deprotonitani obliki kisline). Pri ni\xc5\xbejem pH (bolj kisli raztopini) je koncentracija H\xe2\x81\xba dovolj velika, da ostane kislina v protonirani obliki. _NEWLINE_Raztopine \xc5\xa1ibkih kislin in soli njihovih konjugiranih baz tvorijo pufre.\n_START_SECTION_\nUporaba\n_START_PARAGRAPH_\nKisline so zelo uporabne spojine. Mo\xc4\x8dne kisline, zlasti \xc5\xbeveplova kislina, se na \xc5\xa1iroko uporabljajo za predelavo mineralov. Iz fosfatnih mineralov na primer nastaja fosforna kislina, ki je surovina za proizvodnjo fosfatnih gnojil. \xc5\xbdveplova kislina se uporablja tudi za raztapljanje cinkovega oksida in pridobivanje cinka z elektrolizo nastale raztopine. _NEWLINE_V kemi\xc4\x8dni industriji se uporabljajo v nevtralizacijskih reakcijah za pridobivanje soli: iz amonijaka  in du\xc5\xa1ikove kisline na primer nastane umetno gnojilo amonijev nitrat. \xc5\xbdveplova kislina se uporablja tudi v procesih estrenja karboksilnih kislin z alkoholi.  _NEWLINE_Kisline se uporabljajo kot aditivi za napitke in hrano, ker spremenijo okus in slu\xc5\xbeijo kot konzervansi. Fosforna in ogljikova kislina sta sestavini napitkov, ocetna kislina sestavina kisa, citronska kislina pa konzervans za omake, vlo\xc5\xbeeno sadje in povrtnine.  _NEWLINE_Vinska kislina in druge organske kisline so pomembna sestavina sadja in zelenjave. Citronska kislina je prisotna v agrumih, oksalna kislina pa v paradi\xc5\xbeniku, \xc5\xa1pina\xc4\x8di in zlasti v karamboli (kitajske zvezdice) in rabarbari. Rabarbarini listi in nezrele karambole so zaradi visoke vsebnosti oksalne kisline strupeni._NEWLINE_Askorbinska kislina (vitamin C) je esencialni vitamin za \xc4\x8dlove\xc5\xa1ki organizem. Prisotna je v kosmulji, limonah in drugih citrusih in guavi. _NEWLINE_Nekatere kisline se uporabljajo kot zdravila. Tak\xc5\xa1na je na primer acetilsalicilna kislina, bolj znana kot Aspirin, ki se uporablja kot analgetik in antipiretik._NEWLINE_Kisline igrajo pomembno vlogo tudi v \xc4\x8dlove\xc5\xa1kem organizmu. Klorovodikova kislina je sestavina \xc5\xbeelod\xc4\x8dne kisline, ki razgrajuje velike in zapletene molekule v hrani, predvsem beljakovine,  ogljikove hidrate in ma\xc5\xa1\xc4\x8dobe. Nastale amino kisline so gradniki proteinov, ki so potrebni za  rast in obnavljanje tkiv. Podobno vlogo imajo tudi ma\xc5\xa1\xc4\x8dobne kisline. Nukleinske kisline so klju\xc4\x8dni elementi DNA in RNA, prena\xc5\xa1alcev dednih lastnosti na potomce. Ogljikova kislina je pomembna za vzdr\xc5\xbeevanje primerne kislosti (pH) v organizmu.'